Svrček, Miloš, poslanec NR SR (2023-06-22):
Ďakujem pekne. Vážený pán predsedajúci, vážená pani ministerka, kolegyne, kolegovia, v rámci rozpravy chcem predložiť dva pozmeňujúce návrhy. Prvý pozmeňujúci návrh predkladám z dôvodu nadväznosti na dlhodobé zlepšenie pandemickej situácie a opatrenia v oblasti pandemického ošetrovného a covid úrazového príplatku stratili svoje opodstatnenie, preto sa navrhuje, aby sa neuplatňovali. V tejto súvislosti v spojení s neuplatňovaným prechodným us... neuplatňovaním prechodných ustanovení pandemického ošetrovného sa navrhuje do zákona zaviesť povinnosť škôl, škôlok, zariadení sociálnych služieb potvrdiť uzatvorenie zariadenia na tlačive určenom Sociálnom poisťovňou, nakoľko v prípadoch uzatvorenia škôl, škôlok, zariadení sociálnych služieb potvrdzovanie potreby starostlivosti pediatrom je pre pediatrov administratívne náročné a zaťažujúce, nakoľko pediatri v týchto prípadoch nepotvrdzujú potrebu starostlivosti z dôvodu nepriaznivého zdravotného stavu dieťaťa. Neuplatňovanie ustanovení týkajúcich sa covid úrazového príplatku sa navrhuje taktiež z dôvodu, že ich počet každým mesiacom klesá a v riadnom režime pracujú aj kliniky pracovného lekárstva a toxikológie, ktoré pri ochorení na covid priznávajú akútnu formu choroby z povolania, na základe čoho poškodení majú nárok aj na iné dávky úrazového poistenia. Opatrenia v oblasti pandemického ošetrovného sa navrhujú neuplatňovať od 1. septembra 2023. V druhom pozmeňujúcom návrhu je dôvodom predloženia to, že obsahom čl. I vládneho návrhu je aj úprava prílohy č. 4 zákona o sociálnom poistení, ktorá stanovuje percentuálnu mieru poklesu zárobkovej činnosti podľa druhu zdravotného postihnutia orgánov a systémov. Táto téma úzko súvisí s inštitútom lekárskej posudkovej činnosti v sociálnej oblasti, pre kvalitne fungujúcu lekársku posudkovú činnosť je nesmierne dôležité zabezpečenie personálneho substrátu pre jej výkon. Nedostatočný počet posudkových lekárov je problémom, s ktorým sa musí Slovenská republika v budúcnosti vysporiadať, a cieľom pozmeňujúceho návrhu je preto dosiahnuť, aby lekári s vysokoškolským vzdelaním druhého stupňa v študijnom odbore všeobecné lekárstvo, ktorí majú prax aspoň jeden rok, mali príležitosť zoznámiť sa s prácou posudkového lekára na úrade práce, sociálnych vecí a rodiny a na ústredí práce, sociálnych vecí a rodiny, pričom sa zvýši týmto šanca, že títo lekári budú pokračovať vo výkone práce posudkového lekára aj po získaní odbornej spôsobilosti. Navrhovaná právna úprava by prispela k odstráneniu pretrvávajúceho nedostatku posudkových lekárov na úradoch práce, sociálnych vecí a rodiny a urýchlila by proces vybavovania žiadostí o pomoc v rámci nástrojov sociálnej pomoci v dôsledku dlhodobého nárastu žiadateľov o túto pomoc. V dôsledku nedostatku posudkových lekárov sa doby vybavovania žiadostí môžu neúmerne predĺžiť, pričom záujem o prácu posudkového lekára na úrade alebo ústredí je veľmi nízky. Prijatie vyššie uvedeného návrhu nepredstavuje žiaden vplyv na štátny rozpočet, taktiež ako aj môj predrečník spomínal, tieto dva pozmeňujúce návrhy, ako aj jeho, boli prekonzultované s ministerstvom práce, sociálnych vecí a rodiny. Takže prečítam prvý pozmeňujúci návrh poslancov Národnej rady Slovenskej republiky Milana Krajniaka, Miloša Svrčeka a Jozefa Lukáča k vládnemu návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia niektoré zákony (tlač 1466). 1. V čl. I sa za bod 41 vkladá nový bod 42, ktorý znie: „42. § 233 sa dopĺňa odsekom 20, ktorý znie: „(20) Predškolské zariadenie, zariadenie sociálnych služieb a škola sú povinné poistencovi na účel overenia splnenia podmienok na vznik nároku na ošetrovné potvrdzovať ich uzatvorenie na základe rozhodnutia príslušných orgánov alebo nariadenia karanténneho opatrenia podľa osobitného predpisu50) 	na tlačive určenom Sociálnou poisťovňou.“.“ Nasledujúce body sa primerane prečíslujú, čo sa premietne do článku o účinnosti. Tento bod nadobúda účinnosť 1. septembra 2023, čo sa premietne do článku o účinnosti. 2. V čl. I sa za bod 45 vkladá nový bod 46, ktorý znie: „46. Za § 293fel sa vkladajú § 293fem a 293fen, ktoré znejú: „§ 293fem Na dočasnú pracovnú neschopnosť, ktorá vznikla po 31. júli 2023, sa ustanovenia § 293fek ods. 1, 2 a 4 a § 293fel písm. b) neuplatňujú. § 293fen Ustanovenia § 293er ods. 3 až 10, § 293es, § 293ev, § 293fb ods. 2 písm. b) a ods. 3 až 6, § 293fc, § 293fe ods. 2 a § 293fef sa od 1. septembra 2023 neuplatňujú.“.“ Nasledujúce body sa primerane prečíslujú, čo sa premietne do článku o účinnosti. Tento bod nadobúda účinnosť 1. augusta 2023, čo sa premietne do článku o účinnosti. Toľko prvý pozmeňovací návrh. Druhý pozmeňovací návrh poslancov Národnej rady Slovenskej republiky Milana Krajniaka, Miloša Svrčeka, Jozefa Lukáča k vládnemu návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia niektoré zákony (tlač 1466). Za čl. III sa vkladá nový čl. IV, ktorý znie. „Čl. IV Zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení zákona č. 551/2010 Z. z., zákona č. 180/2011 Z. z., zákona č. 468/2011 Z. z., zákona č. 136/2013 Z. z., zákona č. 219/2014 Z. z., zákona č. 263/2014 Z. z., zákona č. 375/2014 Z. z., zákona č. 353/2015 Z. z., zákona č. 378/2015 Z. z., zákona č. 125/2016 Z. z., zákona č. 355/2016 Z. z., zákona č. 191/2018 Z. z., zákona č. 83/2019 Z. z., zákona č. 223/2019 Z. z., zákona č. 391/2019 Z. z., zákona č. 393/2019 Z. z., zákona č. 46/2020 Z. z., zákona č. 63/2020 Z. z., nálezu Ústavného súdu Slovenskej republiky č. 124/2020 Z. z., zákona č. 275/2020 Z. z., zákona č. 296/2020 Z. z., zákona č. 9/2021 Z. z., zákona č. 310/2021 Z. z., zákona č. 374/2021 Z. z., zákona č. 485/2021 Z. z., zákona č. 92/2022 Z. z., zákona č. 199/2022 Z. z., zákona č. 232/2022 Z. z., zákona č. 345/2022 Z. z., zákona č. 352/2022 Z. z., zákona č. 376/2022 Z. z., zákona č. 400/2022 Z. z., zákona č. 401/2022 Z. z., nálezu Ústavného súdu Slovenskej republiky č. 509/2022 Z. z. a zákona č. 96/2023 Z. z. sa dopĺňa takto: Za § 67n sa vkladá § 67o, ktorý vrátane nadpisu znie: „§ 67o Prechodné ustanovenie účinné od 1. augusta 2023 Posudkový lekár na účely tohto zákona je aj lekár, ktorý získal vysokoškolské vzdelanie druhého stupňa v študijnom odbore všeobecné lekárstvo a ku dňu vzniku pracovnoprávneho vzťahu alebo obdobného pracovného vzťahu v období od 1. augusta 2023 do 31. júla 2025 preukáže najmenej jeden rok praxe v zdravotníckom zariadení, a to najdlhšie dva roky od vzniku tohto vzťahu.“.“ Nasledujúci článok sa primerane prečísluje. Navrhovaná úprava nadobúda účinnosť 1. augusta 2023, čo sa premietne do článku o účinnosti. V tejto súvislosti sa primerane upraví názov zákona. Ďakujem.